วันนี้ไปร่วมกิจกรรม Relax day Relax night at PHOTHALAI กับวงในมาครับ สถานที่ คือ Phothalai Leisure Park เลียบทางด่วนเอกมัย-รามอินทรา ซอยโยธินพัฒนา 3 ห้องอาหารที่ได้ชิมในมื้อกลางวัน คือ ห้องอาหาร Kochi ที่เป็นห้องอาหารญี่ปุ่นที่พึ่งเปิดใหม่ของที่นี่ครับ

เมนูที่ได้ชิม คือ 

สลัดเนื้อปูอัดและไข่กุ้ง (3 ดาว)
เนื้อปูสดแน่น มีไข่ปูด้วย ส่วนผักที่ใช้เป็นผักปลอดสารพิษ ผักก็สดได้มาตรฐานครับ

ปลาดิบรวม (4 ดาว)
ปลาดิบประกอบด้วย แซลมอน ทูน่า และฮามาจิ ปลาสดมากครับ แล่มาหนาใช้ได้เต็มคำมาก แซลมอนยังมีเกล็ดน้ำแข็งติดอยู่หน่อยแต่ก็พอได้ ทูน่าเนื้อสดหวาน ส่วนฮามาจิก็เนื้อแน่นดี ทั้งสามชนิดเป็นปลาดิบคุณภาพดี เสิร์ฟพร้อมวาซาบิ 2 ชนิด ชนิดแรก คือ วาซาบิปกติกับวาซาบิสูตรเฉพาะของ Kochi ทีวาซาบิเข้มข้น

ทูน่าครีมชีสโรล (4 ดาว)
โรลซูชิสูตรของ Kochi ใส้เป็นทูน่ากับผัก ส่วนด้านนอกเป็นครีมชีสเนื้อแน่นๆ เป็นเมนูที่สร้างสรรค์มาก แต่ด้วยความที่ชีสค่อนข้างจัดเต็ม แม้จะไม่ฉุน แต่ก็ทำให้กลบรสชาติของทูน่าไปพอสมควร แต่ถึงอย่างนั้นก็ชอบอยู่ดีครับ ชีสจัดเต็มดี

ปลาหิมะย่างซอสเทอริยากิ (5 ดาว)
ปลาหิมะชิ้นโตและหนามีมันแทรก ย่างมากำลังดี ทั้งเนื้อที่แน่น รสสัมผัสนุ่ม และหนังที่ไม่กรอบจนเกินไป ติดมันเล็กๆ กลิ่นหอม รสหวาน บวกกับซอสเทอริยากิที่ไม่หวานจัดและไม่มากจนเกินไป แม้เนื้อปลาหิมะจะไม่หวานนุ่มเท่ากับการเอาไปนึ่งแต่ก็เป็นเมนูที่อร่อยประทับใจมาก ชอบมากครับ

กุ้งและผักเทมปุระ (3 ดาว)
เทมปุระทอดมากำลังดีครับ แป้งไม่หนามาก ได้มาตรฐาน ส่วนผักที่ได้ชิมน่าจะเป็นมัน ก็อร่อยตามมาตรฐานครับ

คาเรอุดงร้อน (3.5 ดาว)
อุดงร้อนหน้าไก่ ทีแรกนึกภาพไม่ค่อยออก เพราะ ไม่เคยกินอุดงที่เป็นแกงกะหรี่แบบนี้ เรียกว่าอร่อยกว่าที่นึกภาพไว้ครับ แกงกะหรี่เข้มข้นกำลังดี แต่น้ำไม่ข้นจนเกินไป ส่วนเส้นกับเนื้อไก่ก็นุ่มดีครับ

ซุปหอยเชลล์ (3 ดาว)
เป็นซุปใส มีผัก ไข่ และหอยเชลล์ ซุปกลมกล่อมมาพร้อมกับหอยเชลล์ชิ้นโต เนื้อหอยแน่นดีครับ หวานหน่อยๆ ส่วนซุปก็ซดคล่องคอดี

พุดดิ้งชาเขียวและงาดำ (4 ดาว)
พุดดิ้งสองรสแบ่งครึ่งกันมาในถ้วยเดียว รสชาเขียวหอมหวานกำลังดี ส่วนงาดำได้เนื้องาดำเต็มๆ อัดแน่นมาก อร่อยดีครับ

สุดท้าย ในส่วนของบริการ ที่นี่พนักงานบริการดีทั่วถึงไม่ได้ขาดตกบกพร่องอะไร ก็เป็นร้านอาหารญี่ปุ่นที่น่าสนใจดีครับสำหรับคนที่มาใช้บริการที่นี่หรือคนที่มาสะดวก เป็นร้านที่บรรยากาศดีและอร่อยครับ